પાંચમા અધિકારી કહે, ‘‘સર મને બીજો પણ એક આઇડિયા આવ્યો છે. નોટોના નામ, રંગ બધું બદલવા બેઠા છીએ તો દેશના સમગ્ર લોકોની પ્રગતિ માટે એક ઉપાય એ પણ છે કે તમામ નોટોનાં મૂલ્યનામ જ બદલી નાખીએ. મતલબ કે જાહેર કરી દઇએ કે સોની નોટની કિમત સો રૂપિયા જ રહેશે પરંતુ તેનું નામ સહસ્ત્ર નોટ રહેશે, બે હજારની નોટનું મૂલ્ય બે હજાર જ રહેશે પરંતુ તેનું નામ દસસહસ્ત્ર નોટ રહેશે. તેનો ફાયદો એ છે કે જે લોકોના ખિસ્સામાં સોની નોટ હશે તે પોતાની પાસે હજાર રૂપિયા હશે એમ અનુભવશે, બે હજારની નોટ હશે તેને લાગશે કે પોતાની પાસે દસ હજાર રૂપિયા છે. આ રીતે રાતોરાત હજારોપતિઓ લાખોપતિ બની જશે, લાખોપતિઓ કરોડપતિઓ બની જશે ને કરોડપતિઓ અબજોપતિઓ બની જશે. જનતા પાસે રૂપિયો નહીં વધે પણ વધુ રૂપિયા હોવાનો અહેસાસ વધી જશે. જનતા ખુશ થઇ જશે. '' .